Becali a intrat în direct la TV și a anunțat ce se întâmplă cu Tavi Popescu la FCSB
FCSB a învins-o pe Petrolul Ploiești, scor 1-0, duminică seara, în runda a 29-a din Superliga.
Prin victoria obținută duminică seara pe Arena Națională, în fața a 20.000 de spectatori, echipa lui Elias Charalambous s-a distanțat la 13 puncte de ocupanta locului 2 în clasamentul Superligii, Rapid (64 de puncte vs 51 de puncte / Rapid are un meci mai puțin).
Într-o intervenție spre miezul nopții la TV, în care a disecat subiectele sale favorite, Gigi Becali a abordat și subiectul Tavi Popescu, într-o comparație cu David Miculescu. Popescu a jucat titular cu Petrolul, iar la pauză a fost înlocuit cu Radaslavescu.
Becali susține că Octavian Popescu va continua în vârtejul schimbărilor. În trecut, Dumitru Dragomir și alți oameni din fotbalul românesc afirmau că 'antrenorii de la FCSB l-au distrus pe Tavi Popescu'.
Motivul? Alegerea unui rol în echipă de care Popescu e total străin. Fotbalistul a spus de mai multe ori că postul lui preferat e extremă stânga.
"Ăla e atacant, celălalt era număr 10. Dacă nu eram periculoși înseamnă că era problema lor, nu? Pe Tavi Popescu îl mutăm peste tot ca să-și revină. A avut un meci în care mi-a plăcut. Ce să facem? Îl punem în toate pozițiile ca să avem 14 puncte diferență", a declarat Becali, mai în glumă mai în serios, duminică seara, la televiziunea Digisport.
După victoria cu Petrolul, FCSB a ajuns la 64 de puncte, cu 13 peste Rapid, care joacă luni împotriva Universității Craiova. În ultima etapă din sezonul regulat, FCSB va înfrunta Rapid, pe Arena Națională, sâmbătă, de la ora 20:00.
FCSB - Petrolul 1-0
FCSB: Târnovanu - Antwi, Ngezana, Dawa, Radunovic – Alhassan (Lixandru 46), Şut, Oct. Popescu (Radaslavescu 46; Pandele 57) – Al. Băluţă (V. Creţu 84), Miculescu (Luis Phelipe 46), Fl. Coman. ANTRENOR: Elias Charalambous
PETROLUL: Zima - Meijers, Garutti, Huja, Ţicu – Hanca (Işfan 57), Seto (Diomande 77), Jair (Jyry 71) - M. Bratu (D. Radu 57), Berisha (Irobiso 71), Grozav. ANTRENOR: Florin Pîrvu
Cartonaşe galbene: Ngezana 45+3, AL. Băluţă 73, Radunovic 84, A. Vlad 90+6 (pe bancă) / Grozav 45+3, Garutti 75, Işfan 84
Arbitri: Florin Andrei - Vasile Marinescu, Cristian Marius Marchidanu - Cristian Moldoveanu
Urmăriți SPORT.RO și pe Google News